**Szeleburdi család**

***A szövegfeldolgozás választható feladatai:***

*1. Radó levele*

Mit gondolsz, milyen levelet írhatott a szüleinek Radó a nyaralásból? Írd meg a levelét!

*2. Lehetetlen számítások*

A történetet mesélő (naplót író) Laci számtanból és földrajzból hármasra áll. A regény következő fejezetében kiderül, hogy az egyeseit azért kapta, mert otthon felejtette a házi feladatot, elvesztette a füzetét, nevetgélt az órán és hasonlók.

Ha Lacinak mondjuk négy ötöse és három egyese van egy tárgyból, hány ötöst kellene szereznie, hogy év végére jeles legyen (4,5 fölé kerüljön az átlaga)?

Ha tényleg lehetetlen, mint Feri gondolja, akkor mi lehet a megoldás? Mi a jó stratégia?

*3. A tarka disznóól*

Az uszadékfákat a víz sodorja partra, és különböző formájúak. A nagypapának úgy kellett összeválogatnia a fadarabokat, mintha egy puzzle vagy egy kirakós elemeit rakná egymás mellé. Rajzold le a disznóólat úgy, hogy látszódjanak a különböző elemek, és színezd azokat különböző színűre (abban az állapotban, mielőtt nagyapa befestené az egészet világoszöldre).

*4. Egy kis induló*

Írd meg, és énekeld is el Laci és Radó indulóját az *Egy kis malac röf, röf, röf* című dal dallamára, és add is elő.

<https://hu.wikipedia.org/wiki/Egy_kis_malac>

*5. Csigagyűjtögetés*

A játékot lebetonozott pályán érdemes játszani, de köves, kavicsos terepen is lehet. Vigyünk ki egy zacskó orsótésztát, és szórjuk szét nagy területen. Adott idő alatt ki tud több „csigát” összegyűjteni? A csigákra azonban vigyázni kell! Aki összetapos egyet, kiesik a játékból.

*6. Apró élőlények*

A gyerekek menjenek ki az udvarra, ez most a sziget. Derítsék fel, milyen apró élőlények (csigák, rovarok) élnek rajta, és készítsenek róluk rajzot vagy fényképet.

*7. A nagy kérés*

Kis csoportban játsszátok el a jelenetet, amikor a regény főszereplője (Laci) megkéri a családját, hadd nyaraljon velük a nagymamáéknál Radó is.

Szereplők:

* Laci
* Feri (Laci bátyja)
* Picurka (ötéves kishúguk)
* Anyu
* Apu

*8. Kedves Naplóm…*

Keresd ki a június 6-i bejegyzést, és olvasd el. Ha te naplót írnál, milyen bejegyzést kezdenél úgy, mint Laci? Írj le egy történetet, amire meghatottsággal vagy büszkeséggel emlékezel vissza.

*9. Anyu olyan rendes…*

Laci azt tervezi, felnőttkorában megveszi anyukájának a legszebb és legdivatosabb fürdőruhát. Nem is egyet. Mert anyu olyan rendes…

Gondolkozz el rajta, hogyha nagy leszel, te mivel tudnád anyukádnak meghálálni a szeretetét?